
I. 

Madarász  Viktort  különös  balsors  kisérte  végig  művészi 
pályáján.  Mig  teljében  volt  alkotó  erejének  :  a  közönség 
teljes  felkészületlenséggel  állott  müvei  előtt.  Mikor  pedig 
ugyanez  a  közönség  lassankint  beletanult  abba,  hogy  mű- 
vészi szempontokból  Ítélje  meg  képeit  :  ereje  ellankadt  s 
már  árnyéka  sem  volt  önmagának.  Közben  mintegy  két 
évtizeden  át  pihentette  ecsetjét.  Ifjúkorában  nagy  diadalo- 
kat ért  meg,  öreg  korára  szinte  elfeledték.  Ragyogó  körben, 
a  világ  fővárosában  élte  legszebb  éveit  :  utóbb  a  csak  ép- 
pen alakulni  készülő,  még  kisvárosias  Pestre  került,  annak 
is  legszélére,  közel  a  Rákos  homokjához.  Művész  volt,  aztán 
kereskedő  lett,  hogy  végül  újra  megkísértse  a  művészetet. 
Élete  tehát  minden  viszonylatban  erőszakos  és  nagy  zökke- 
nésekkel  volt  tele.  S  ez  természetesen  visszahatott  stílusára 
is,  de  nem  csökkenti  legjobb  műveinek  értékét,  csak  fejlő- 
désének folyamatosságát  tette  lehetetlenné.  Fájlalnunk  kell 
a  sors  e  durva  játékát,  mert  Madarász  tehetsége  bizonyára 
uj  szint  juttatott  volna  művészetünkbe  kötetlen  festőisé- 
gével. 

Ennél  az  oknál  fogva  élete  folyása  kettősnek  látszik  : 
az  egyik  az  emberé,  a  másik  a  művészé  E  kettő  olykor 
szorosan  összefonódik,  mint  egy  dusrajzu  szövet  szines  szá- 
lai, s  ez  esetben  ritka  harmóniában  áll  előttünk  egy  való- 
ban tősgyökeres  magyar  aki  szive  indulata  szerint  alkot, 
—  más  esetben  széjjelválik,  a  sors  keze  gondosan  elprepa- 
rálja az  embertől  a  művészt     s  még  azt     s<^m  engedi     meg, 

hogy  véletlenül,  szinte  a  tilosban  egymásra  bukkanjanak. 
Ez  Madarász  legszomorúbb  korszaka,  a  kéz  már  csak  arra 
való,  hogy  szignálja  a  kereskedelmi  rendeléseket  s  a  papi- 
ros, amely  előtte  fekszik,  kék-kockás,  cégnyomásos  üzleti 
levélpapiros  :  Madarász  András  ércáru-raktára,  Budapest, 
V.,  Arany  János-utca  31.  szám. 

Egy  ily  papirosra  s  ebben  a  korszakban  jegyezte  le 
számomra  Madarász,  az  ember,  Madarásznak,  a  művésznek 
életrajzát.  Röviden,   majdnem  számadás-stilusban  : 

„Születtem  Csetneken,  Gömörm.  1830  dec.  14-én,  ta- 
nulmányaimat Iglón,  Pécsett,  hol  szüleim  laktak.  Lőcsén 
és  Pozsonyban  végeztem. 

1849 — 50-ben  a  41-ik,  később  a  131-ik  honvédzászló- 
aljaknál szolgáltam  a  világosi  fegyverletételig. 

1851-től  1856-ig  a  bécsi  Akadémia  és  Waldmüller  Fer- 
dinánd magániskolája,  azontúl  pedig  a  párisi  École  des 
Beaux  Árts  és  Léon  Cogniet  tanítványa  voltam. 

1861-ben  a  párisi  Sálon  Annuel  kiállításán  aranyérmet 
kaptam  magyar  történeti  tárgyú  képekre. 

1873-ban  Bécsben  a  művészek  érmét. 

1896-ban  a  milleniumi  kiállításon  Zápolya  Izabella  ré- 
gibb képemmel  aranyérmet. 

1870  elején  Parisból  Budapestre  tettem  át  állandó  la- 
kásomat. 

ösmertebb  magyar  tárgyú  képeim  Hunyadi  László, 
Kuruc  és  labanc,  Thököly  Imre,  Zách  Klára,  Zápolya  Iza- 
bella, Dózsa  György  népe,  Dobozy,  Bethlen  Gábor  és  tudó- 
sai, Zrínyi  Ilona,  Báthory  Erzsébet,  Zrínyi  és  Frangepán, 
Az  utolsó  Zrínyi,  Az  ónodi  országgyűlés,  Petőfi. 

Más  tárgyú  képeim  közül  egy  Krisztust  az  Olajfák  he- 
gyén Eugénia  császárné  vette  meg  a  párisi  Salonban. 

Évek  óta,  körülmények  folytán  rézgyáriparral  foglal- 
kozom mint  fentebbi  cég  tulajdonosa." 


Ez  az  életrajz-vázlat  —  amelybe  nyilván  tollhiba  foly- 
tán került  az  1849 — 50  évszám,  —  egy  gazdagon  megindult 
művészélet  hézagos  foglalata.  Sovány  tartalomjegyzéke  egy 
értékes  könyvnek  :  igyekezni  fogunk  ennek  útmutatása 
mellett  a  legszebb  fejezeteiben  lapozgatni. 


II. 

Az  ifjú  Madarász,  bár  korán  kedvet  kapott  a  művészet- 
hez, —  more  patrio  —  jogi  tanulmányokra  volt  kénytelen 
magát  adni.  Nemesember  fia  mi  egyébhez  foghatott  ak- 
kortájt ?  Pedig  atyja,  András,  éppen  nem  volt  elfogult  a 
kor  kívánalmaival  szemben,  hisz  maga  is  fölcserélte  a  csön- 
desen pipázó  kúria-életet  a  tevékeny  vállalkozó  munkájával. 
Csetneken  vashámort  örökölt  s  felismerve  a  pécsi  kőszén- 
bányák jelentőségét,  Pécsett  megalapította  a  Csetnek — pécsi 
Vasgyár  Társulatot  1845-ben,  utóbb  ugyancsak  Pécsett  gép- 
gyárat is  :  a  vasat  Gömörből  hozta,  a  szenet  csaknem  in- 
gyen kapta  Pécsett.  De  gyakorlati  gondolkodású  ember  lé- 
vén, nyilván  bizonytalan  életpályának  minősítette  a  festé- 
szetet, fiával  tehát  mindenekelőtt  jogi  tanulmányokat  vé- 
geztetett. Ezeket  hirtelenül  megakasztotta  a  szabadságharc. 
Az  ifjú  honvédnek  nem  nagy  volt  a  hadiszerencséje  :  „szol- 
gáltam a  világosi  fegyverletételig,  voltam  fogoly  a  horvátok- 
nál, a  muszkánál,  a  németeknél  —  ez  csak  nem  dicsőséges 
karrier  !"  —  mondta  ő  maga. 

Világos  után  patvaristáskodott  a  pécsi  államügyész- 
nél. Nem  volt  valami  sok  dolga  :  kedvére  foglalkozhatott  te- 
hát a  rajzolással,  festéssel,  amiben  az  első  útmutatásokat 
Pósa  Gusztávtól  kapta.  Ez  volt  az  első  lépés  a  művészet  felé. 

Pósa  fiatal  ember  volt,  mintegy  öt  évvel  idősebb  a  jo- 
gász-tanitványánál,  de  megjárta  a  müncheni  akadémiát  s 
volt  köze  a  bécsi  művészekhez  is  (egyik  tanulmányfejét 
megvásárolta  Bécsben  Amerling).  Bizonyára  az  ő  befolyá- 
sának tulajdonitható,  hogy  Madarász  félévi     patvaristásko- 


dás  után  végleg  bucsut  mondott     a  jognak  s  Bécsbe     ment, 
festést  tanulni. 

Ettől  fogva  tanulmányainak  menete  hasonlitott  a  leg- 
több korabeli  tehetséges  kezdőéhez.  Az  első  lépés  a  bécsi 
akadémia  s  az  első  eredmény  :  elégedetlenség  az  akadémiá- 
val. Négy  év  múlva  Parisba  kerül  :  szintén  a  hivatalos  aka- 
démiába, az  École  des  Beaux  Arts-ba,  de  csakhamar  elége- 
detlenné válik  ott  is.  Bécsben  WaldmüUer  magániskolájába, 
Parisban  Léon  Cogniet  műhelyébe  menekült  a  hivatalos 
sablon  elől,  amelyet  függetlenségre  vágyó  természete  nem 
tudott  elfogadni  s  amely  oly  kevés  művészi  tartalmat  adott, 
oly  kevés  hitet  tudott  éleszteni.  Cognietnél  azonban  jól 
érezte  magát,  az  öreg  mester  jobban  megérezte  a  kor  érzü- 
letét s  maga  is  eltávolodva  az  akadémiáktól,  szívesen  látta  ta 
nitványainál  a  fiatal  erő  és  lendület  elébuzgását,  bármily 
szigorúan  követelte  is  a  komoly  tanulmányt. 

így  vált  Madarász  Viktor  festővé.     S  most     mint  ilyent 
fogjuk  fejlődésében  nyomon  követni. 


III. 

Madarász  tehetségét  semmi  sem  jellemzi  feltűnőbben, 
mint  hogy  mindjárt  első  müveiben  egyenest  rátalált  ön- 
magára s  valóban  annak  adott  hangot,  ami  bensőjében  élt. 
Nem  kezdte  utánzással,  átvétellel,  nem  keresgélt,  nem  ki- 
sérletezett. 

Képeinek  zsengéje  Bécsben,  Parisban  született  meg.  De 
nem  Bécs,  nem  Paris  érzésvilága,  eszejárása  az,  amely  e  mü- 
veiből szól.  A  nyelv  ugyan  a  kor  nyelve,  de  az  érzület  az 
övé.  Ha  nem  Paris  sima  parkettjén  él,  hanem  Kecskemét 
rögein  s  ha  ereje  darabosabb  :  Katona  József  lelkét  vélnők 
látni  most  meginduló  kompozicióin. 

Éppen  ezért  egészen  más,  mint  azon  korbeli  összes 
többi  festőnk,  akiknek  egyikével  sem  tart  még  csak  formai 
atyafiságot  sem. 

Már  abban  is  különvált  mindjárt  pályájának  kezdetén 
magyar  pályatársaitól,  hogy  e  nagy  világon  mi  kötötte  le 
érdeklődését.  S  különvált  abban  is,  hogy  minő  festői  eszkö- 
zökkel és  céllal  alakította  képeit. 

Első,  még  Bécsben  készült  kompozíciója  a  Kuruc  és 
labanc,  életnagyságú  alakokból  komponált  nagyméretű 
kép.  Utána  következett  1856-ban  a  Bujdosó  álma.  Egy  év- 
vel rá  a  Zrínyi  Péter  a  fogságban,  1859-ben  Zrinyi  Ilona  a 
vizsgálóbíró  előtt  és  Hunyadi  László  siratása.  1860-ban  el- 
készült a  Zách  Klára  is,  négy  évvel  utóbb  a  Zrinyi  és  Fran- 
gepán.  1868-ból  való  a  Dózsa  népe.  Ezzel  felsoroltuk  külföl- 
dön készült  fontosabb  munkáit,  éppen  azokat,  amelyek  leg- 
inkább jellemzik  őt. 

Ebből   az   áttekintésből   azt   az    egyszerű    következtetést 


lehetne  levonni,  hogy  Madarász  Viktor  az  ötvenes  évek 
magyar  történeti  festőinek  ismert  csoportjába  tartozik.  A 
müvek  maguk  azonban  éppen  ettől  a  csoporttól  választják 
el  őt  a  leghatározottabban  s  éppen  e  csoporttal  szemben 
biztosítanak  neki  külön  helyet,  még  pedig  messze  amazok 
fölött. 

Az  ötvenes  években  főképen  Kiss  Bálint,  Kovács  Mi- 
hály, Vizkelety  Béla,  Orlai  Soma,  Than  Mór,  Molnár  József 
magyar  történelmi  tárgyú  képei  jelentették  nálunk  a  histó- 
riás festés  non  plus  ultráját.  Meg  kell  adni  :  e  festők  szor- 
galmasan lapozgatták  multunk  könyveit  s  Fessler  vaskos 
köteteibe  elmélyedve,  ki-kiszedtek  a  ragyogó  múltból  egy 
királyi  gesztust,  egy  hősi  bukást,  az  erénynek  valamely  ma- 
gasztos példáját.  A  közönség  erkölcsi  tanulságokat  kapott 
históriai  alapon,  történeti  jelmezekben.  De  mindig  a  pre- 
ceptor hangján  s  mindig  a  Múzsa  hozzájárulása  nélkül.  E 
nagy  vásznak  száraz  tanköltemények  voltak,  az  eposz  álru- 
hájában. Mert  minden  részükön  megérzik,  hogy  a  szerző 
szive  melegének,  képzeletének  édeskevés  köze  van  a  tudomá- 
nyos alapon  megszerkesztett  és  szakszerűen  végrehajtott 
müvekhez.  Feladatot  oldottak  meg,  ahelyett,  hogy  szivük- 
nek legmélyebb  rekeszéből  elévonták  volna  a  legszentebb 
titkot.  Hát  hiszen  igaz,  történetet  festettek  ők  is,  de  ugy, 
ahogy  bármi  mást  is  festhettek  volna.  Sisak,  vért,  buzogány, 
elesett  hős,  csapásra  emelkedő  kar  :  végig  csupa  csendélet, 
igen  elmerülő  gonddal  összeállítva  s  megfestve,  az  utolsó 
gombig,  a  gomb  fényéig,  e  fény  árnyékáig,  azzal  a  becsüle- 
tes flegmával,  amellyel  az  ember  megfest  egy  tucat  almát. 
A  gond,  amellyel  a  fegyver  és  ruha  korszerűségére  törek- 
szenek, elviszi  őket  a  múzeumi  látlelet  statisztikai  száraz- 
ságáig. Than  kivételével,  aki  minden  akademikussága  elle- 
nére mégis  kiemelkedik  e  sorból,  egyebet  nem  is  kívánha- 
tunk  e   szerény  tehetségektől,   akik   tisztességgel   iparkodtak 


10 


feljutni  a  legmagasabb  csúcsra,  de  tekintetük  csak  a  legkö- 
zelebbi dombig  volt  képes  felérni ;  ök  valóban  a  legjobbat 
akarták  s  fáradságot  nem  kiméivé  festettek,  csak  éppen 
nem  születtek  arra,  hogy  vásznaikon  újjáteremtsék  a  tör- 
ténelmet. 

E  derék,  de  szürke  didaktikusuk  körébe,  akik  —  költe- 
ményt akarván  faragni,  éppen  elérkeztek  a  verslábak  rej- 
telmeihez —  nos,  e  tanárok  körébe  váratlanul  betoppan  a 
költő,  akit  egészen  más  indítékok  hajtanak  arra,  hogy  bele- 
markoljon a  kobozba. 

Madarász  ugyanis  azt  és  csakis  azt  festette,  ami  mélyen 
belefészkelte  magát  a  szivébe,  ami  álmatlanná  tette  éjsza- 
káit, ami  egész  eszejárását  irányította.  Bánatának,  szenve- 
déseinek serlegéből  merész  kézzel  loccsantotta  a  bor  vérét 
az  asztalra,  amely  körül  amazok  könyvek  fölé  hajolva,  filo- 
lógiai alapon  kerestek  témát. 

A  téma  valóban  más,  egészen  más  módon  született  meg 
Madarászban. 

Ö  még  látta  Széchenyit,  látta  Kossuthot  és  Petőfit. 
Mint  gyermek  hallgatta  a  toborzót  s  piros  arccal,  lázas 
szemmel  szaladt  a  sorozóbizottsághoz,  amikor  hordók  tete- 
jéről népszónokok  rikoltották  el  a  tömegek  feje  fölött  :  ve- 
szélyben a  haza  !  Elpityeredett,  amikor  véznasága  miatt 
nem  akarták  honvéddé  fogadni ;  a  gyermeki  lelkesség  e 
naiv  kitörése  meglágyította  a  katona-orvos  szivét.  így  került 
a  honvédek  őrtüze,  ágyuk  tüze,  szenvedések  tüze  mellé.  Tal- 
pig forradalmi  magyarnak  érezte  magát,  lázadónak,  aki 
fegyvert  fog  egy  idegen  hatalom  ellen,  amely  elnyomja  a 
magyart. 

így,  s  nem  Fessleren  át  került  Madarász  a  magyar  tör- 
ténelem nagy  bújának  ismeretéhez.  S  belejutott  a  jogtalan- 
ság és  jog,  az  igazságtalanság  és  igazság,  bün  és  erény  ösz- 
szevissza  gyúrt,   együvé   ötvözött     égető-ragyogó      lávájába. 


11 


amit  történetnek  nevezünk.  Egyszer  aztán  kihullott  a  mar- 
kából a  kard  s  a  marok  most  már  csak  ökölbe  szorulhatott, 
dacosan,   keményen,  ahogy  szenvedélyes  szive  diktálta. 

Ezt  s  nem  Fessler  históriáját  festette  ezentúl.  Mert  ezt 
vitte  magával  emlékül  Bécsbe,  Parisba,  ez  volt  az  a  hazai 
kisértet,  amely  messze  idegenben   megjelent   álmaiban. 

Tekintsük  meg  képeinek  cimét  :  csupa  magyar  „lá- 
zadó" az,  akiket  megfest.  Különböző  korok  rebellisei,  akik 
fölkeltek  az  elnyomó  hatalom  ellen.  Zrinyi  Péter  vagy  Zách 
Felicián  a  jó  Kiss  Bálintnak  téma  lehetett  :  Madarásznak 
élmény  volt.  „Lázadó"  volt  ö  is,  testvére  amazoknak,  lelke 
tele  volt  ugyanazzal  a  keserűséggel,  amely  Thökölyt  bán- 
totta, azzal  a  kemény  elszántsággal,  amely  Zrinyi  homlokán 
ül,  azzal  az  indulattal,  amely  Zách  karját  mozgatja.  Ezek 
az  ö  számára  nem  voltak  szimpla  lélektani  tanulmányok 
vagy  megfigyelendő  gesztusok,  hanem  hús  az  ö  húsából, 
vér  az  ő  véréből.  A  Bach-korszak  elkeseredett  lázadója  vé- 
gig festette  a  magyar  történelem  összes  nagy  rebelliseit,  töm- 
löcben, bitófán,  hóhér  palástja  alatt.  Őket  zárta  a  szivébe. 
S  mikor  a  véletlen  az  ő  számára  jó  összeköttetést  teremtett 
a  párisi  udvarral,  nem  másra,  csak  egy  „rebellis"-nek,  Rá- 
kóczi naplójának  felkutatására  használta  fel  azt. 

Látnivaló,  hogy  nála  egészen  más  okból,  más  forrás- 
ból születik  meg  a  történelmi  kép.  mint  az  ötvenes  évekbeli 
hazai  kortársainál.  Madarászról,  mivelhogy  valóban  a  maga 
leikéi  tárja  elénk  minden  fájdalmával,  indulatával,  keserű- 
ségével, bizonyára  elmondhatjuk,  hogy  költő  ís  megvolt 
kifejező  tehetsége  is.  Ebben  a  tekintetben  a  történeti  festők 
ama  fönt  pedzett  csoportjával  össze  sem  mérhető,  annyira 
fölényes. 

Mert  amazok  tudása  eltanult  akadémikus  tudás,  ame- 
lyet ők  maguk  nem  toldhattak  meg  uj  értékkel.  Hü  lanitvá- 
nyok  voltak,  akik  esküdtek  mestereikre,  de  nem     esküdtek 

önmagukra.  Valamennyinek  előadására  ránehezedik  a  bécsi 
akadémiának  ólom-sulya  és  ólom-szine.  Még  az  egyszerű, 
legszorosabb  értelemben  vett  rajz  is  csupán  megtanult  mód- 
szerek érvényesitése  ;  nem  az  ujj,  nem  a  kar  mozdulatából, 
hanem  a  szabályból  folyik.  Nem  volt  ösztönük.  A  szin  is 
megtanult  szin  s  nem  szemük  élménye  ;  nem  kifejező-eszköz, 
hanem  kép-kellék.  Rajzolás,  festés,  komponálás  közben  so- 
hasem jutottak  tul  a  metodikán. 

Igaz,  hogy  Madarász  is  megjárta  Bécset,  de  az  odavaló 
akadémiai  emlékeket  sikerült  nyomtalanul  leráznia.  Sem 
rajzában,  sem  színében,  sem  a  képei  organizálásában  nincs 
bécsi  elem.  Ez  már  magában  véve  is  nagy  előny,  de  erő,  el- 
szántság s  festő-ösztön  kellett  az  eléréséhez. 

Parisban  sem  vont  le  metodikai  útravalót  a  neki  tetsző 
mesterekből.  Mert  tanítója,  Cogniet,  vele  összemérve  sok- 
kalta szinpadiasabb,  hidegebb,  patétikusabb,  a  nagy  Dela- 
croix  pedig  sokkalta  csapongóbb.  A  fiatal  magyar  velük 
szemben  inkább  a  komor  erő  visszafojtottságát  s  legjobb  da- 
rabjaiban erősebb  tárgyiassága  által  is  eltér.  Keményebb  az 
alakjainak  kiállása.  A  szin  örömünnepe  helyett  a  szin  gyá- 
sza ül  a  képein.  Nem  utánozza  tehát  azokat  sem,  akiket  sze- 
retett és  igen  nagyra  tartott,  sőt  adott  esetben  másolt  is  ; 
csak  okult  rajtuk.  Ez  is  a  tehetség  jele. 


IV. 

Olyan  vonásokra  mutattunk,  amelyek  elkülönítik  Ma- 
darászt másoktól.  Meg  kell  most  felelnünk  arra  a  kérdésre, 
hogy  tehát  minő  volt  ő  maga.  Mert  ezzel  egyúttal  jellemez- 
hetjük stílusát  is. 

Azt  hisszük,  erre  a  kérdésre  leghívebben  fő-müve  felel, 
Hunyadi  László  siratása,  amely  minden  jellemvonását  mint- 
egy egyesíti  s  tehetsége  viruló-korából  való,   1859-ből. 

A  mü  ezernyi  reprodukcióban  terjedi  el  s  közismert. 
Címének  hallatára  bizonyára  mindenki  maga  előtt  látja  a 
budai  templom  belsejét,  amelynek  gótikus  ablakain  beül  az 
éjszaka.  De  a  tompa,  alaktalan  szürkeséget  élesen  megtöri 
a  gyertyafény  s  rávilágít  egy  drámára,  amilyeneket  csak  el- 
múlt századok  ismernek.  Madarász  az  oltár  elé,  a  földre 
odafestette  Hunyadi  László  holttestét.  Végig  leborította  fe- 
hér lepellel,  a  nyak  táján  láthatók  a  hóhér  munkájának  vé- 
res nyomai.  S  a  homályból  két  nő  alakja  bontakozik  ki  :  a 
gyászbaborult  anya  képe,  amint  fia  lábánál  térdre  rogyva, 
önmegadón  hajtja  le  fejét,  a  másik  az  ifjú  menyasszony. 
Reszkető  keze  elényul  a  sötétből  s  koszorút  helyez  jegyese 
holttestére.  A  gyertya  rőt  fényénél  megpillantjuk  arcát  :  el- 
s^zörnyüködés  és  eszelős  fájdalom  üli  azt  meg. 

Hunyadi  László  tragédiája  oly  vízióvá  alakulva  kerül 
itt  elénk,  amely  rögtön  világos,  azonnal  meggyőz  és  illúziót 
kelt.  Tulajdonságok,  amelyeket  hiába  keresnénk  honfitár- 
sainak egykorú  képein,  ö  az  első,  aki  ily  elemeket  visz  fest- 
ményeibe. 

Ha  kép-alakitását,  előadását  taglaljuk,  ujabb  eltérések 
kötik  le  figyelmünket.  Elsősorban  a  szerelmény  nagy  egy- 
szerűsége. Csak  éppen  a  legszükségesebb  alakok,  minden 
gazdagitó,  szemet  szórakoztató  disz  nélkül.  Komor  tőmonda- 
tok, sallang  hijján.  A  magyarázó  mellékalakok,  amelyek  e 
korban  a  kompozíció  formális  épitő-alkatrészeinek  szerepét 
is  szokták  vállalni,  elmaradtak.  Azért  nem  is  formális,  nem 
kötött  a  kompozició.  Minden  csak  a  dráma  pillanatának 
hangsúlyozását  szolgálja.  E  hangsúly  erélyes,  kemény, 
majdnem  rideg-erejü  ellentéteken  épül.  Két  merev  függélyes 
fehér  vonalat  ir  a  homályba  a  két  magas  gyertya.  S  egy  víz- 
szintest a  fehér  lepel  borította  holttest.  A  környezet  mély 
homálya  s  e  fehér  foltok  izgató  ellentélbe  kerülnek  s  rög- 
tön megragadják  a  képzeletet.  A  sötétnek  és  világosnak  ösz- 
szecsattanása  egy  nagy  mesternek,  Rembrandtnak  kezén, 
már  megizleltette  az  emberiséggel  a  maga  erejét.  Madarász 
e  képén  azonban  nem  beszélhetünk  Rembrandt-emlékekről. 
Mert  a  németalföldi  óriás  hatalmas  marokkal  egymásba 
gyúrta  e  két  elemet  s  azok  általjárják  egymást,  gyakran  el- 
emésztve a  szint,  leggyakrabban  széjjelrepeszlve,  egészen 
hatályon  kivül  helyezve  a  plasztikai  formát.  Madarász  a 
maga  céljához  mérten  csak  ellentétbe  állitja  e  kettőt,  ugy 
hogy  szinte  farkasszemet  néznek  egymással,  izgató  feszült- 
séggel. Ez  okból  nála  nincs  szó  a  plasztikai  forma  elpusz- 
tításáról. Ellenkezőleg  :  a  fényt  itt  arra  is  kormányozza, 
hogy  végig  utánarajzolja  finom  árnyékvonalak  révén  a  fe- 
hér lepel  alatt  nyugvó  holttest  formáit,  a  koszorú  remegését 
pedig  az  alatta  táncoló  vetett  árnyék  hangsúlyozza.  Hasonló 
képzeletfoglalkoztató  ellentétek  a  magas  gyertya,  a  hosszú 
pallos,  azután  a  padló  kőkockáinak,  végül  az  ('Itárnak  me- 
rev, egyenes  vonalai  és  élettelen  geometriája  s  a  két  fájda- 
lomtól vonagló  nő  sílhouetteje.  Keményen,  dacosan  kerülnek 
ezek  az  elemek  egymás  mellé.  Nem  egyensúlyzásra  való  tö- 

rekvés  ez  a  klasszikus  kompozíció  értelmében,  amelyet  föl- 
higitva  adagoltak  az  akadémiák,  hanem  egy  adott  intenziv 
hatás  elérésére  irányuló  cselekvés.  A  nyugalomba  ringatás 
éppenséggel  nem  lehetett  a  célja  egy  olyan  lelkületű  mű- 
vésznek, mint  aminő  Madarász  volt. 

Hogy  mennyire  nem  átvett  sablon  volt  a  kép  ily  szokat- 
lan alakitása,  az  kitűnik  onnan,  hogy  Madarász  ezt  a  kife- 
jező módot  csak  éppen  ezen  az  egy  képén  vette  igénybe, 
amelyen  a  negyvennyolcas  magyar  interpretál  egy  királyi 
esküt. 

Gondoljuk  meg,  hogy  mindez  1859-ben  történt  s  gon- 
doljunk Madarász  pest-budai  és  bécsi  pályatársaira,  akik 
szintén  a  történelem  körül  fáradoztak.  Köztük  valóban 
társtalannak  fog  feltűnni  törekvéseiben,  megoldásaiban. 
Az  utóbbiban  főként  kompozíciójának  szabad  kötetlensége, 
festöisége  révén. 


V. 

1859-ben  készült  Madarásznak  egy  másik,  szintén  köz- 
ismert képe  is  :  Zrínyi  Ilona  a  vizsgálóbiró  előtt.  Mig  Hu- 
nyadi siratásán  a  szinnek  alig  van  szerepe,  ami  csak  növeli 
a  dráma  komorságát,  addig  ezen  lokális  szinek  formájában 
szóhoz  jut  ez  az  elem  is.  Csakhogy  sokszorosan  erőteljesebb 
hangon,  mint  a  legtöbb  tul-temperált  egykorú  történeti  ké- 
pen. Erejét  sok  helyütt  pasztózus  festéssel  fokozza,  sok  he- 
lyütt az  anyag-éreztetés  céljára  használja  fel.  Madarász  egy 
ujabb  „lázadót"  vitt  itt  a  közönség  elé,  a  büszke  magyar 
asszonyt,  aki  a  nyers  erővel  szemben  a  méltóság  hatalmát 
érezteti.  A  nehéz,  vasba  öltözött  tisztek  s  egy  törékeny  asz- 
szony  és  két  gyermeke  valóban  az  elnyomatás  korszakát 
szimbolizálhatta.  Madarász  azonban  nem  szimbólumot  : 
megragadó  valóságot,  a  valóság  illúzióját  kivánta  adni  s  ha 
a  megoldás  itt  nem  történik  oly  kevés  eszközzel,  mint  a  Hu- 
nyadi László  siratásán,  ennek  oka  a  tárgy  természetében 
rejlik.  A  többféle  alak  azonban  erőteljes  jellemzésre  ad  al- 
kalmai s  Madarász  élt  is  az  alkalommal.  A  durva  katona,  a 
ravasz  pap,  az  aljas  áruló  s  a  büszke  gyászos  asszony  egyé- 
iiités  dolgában  messze  túlszárnyalt  mindent,  amit  ily  irány 
ban  Pest-Budán  láthattak  az  emberek. 

A  fiatal  mesternek  azonban  éppen  ezekkel  a  képekkel, 
amelyekhez  a  Zách  Klára  is  járult,  egy  a  pestinél,  bécsinél 
sokkal  előkelőbb  fórumnak,  Paris  művész-világának  verdikt- 
jét is  alkalma  volt  megösmernie.  Alighogy  elkészültek,  kiál- 
litotta  őket  a  párisi  Salonban  s  aranyérmet  kapott.  Ez 
1861-ben  történt.   „Nem  akarok  dicsekedni  —  mondta  Ma- 

darász  egy  Írónak  —  de  én  voltam  az  első  művész,  nemcsak 
Magyarországon,  de  a  monarchiában,  akit  ez  a  különös  ki- 
tüntetés ért.  És  ez  a  siker  egyszerre  ismertté  tett  engem  Pa- 
risban, bejutottam  a  legelőkelőbb  társaságokba.  Akkor  hí- 
vott meg  magához  Neuillybe  a  leghíresebb  francia  kritikus, 
Thcophile  Gautier.  Az  a  Neuillybe  töltött  délután  egy  káp- 
rázatosan szép  kört  nyitott  meg  előttem.  Minden  csütörtö- 
kön hivatalos  voltam  a  neuillyi  konzulhoz,  ahol  Paris  iro- 
dalmi és  művészi  kiválóságai  találkoznak." 

Három  évvel  e  siker  után,  1864-ben,  fejezte  be  a  Zrí- 
nyi és  Frangepán-t.  Két  ujabb  magyar  „lázadó",  akik,  vasra 
verve,  utolsó  órájukat  élik.  Mert  a  háttér  egyik  sarkában 
már  ott  a  bizottság  a  halálos  ítélettel,  a  papokkal.  Bágyad- 
tan szűrődik  be  a  világosság  a  bécsújhelyi  siralomház  csúcs- 
íves ablakán  s  bágyadttá  fokozza  le  a  brokát,  prém,  selyem 
színét.  Lankadtan,  lemondón  tekint  maga  elé  Frangepán, 
dus  hajának  szőkesége  szinte  összeolvad  a  szürke  levegővel. 
Minden  erő  és  erély  Zrínyiben  összpontosul.  Kemény  élbe 
állított  feje,  sötét  haja,  erélyes  homloka,  karjának  határo- 
zott s  épp  oly  erélyes  mozdulata  egy  pillanat  alatt  kétségte- 
lenné teszi  a  helyzetet.  Nem  a  kornak  csoportfüző,  formális 
kompozíciójában,  hanem  a  dráma  illúziót  keltő  beállításá- 
ban kerülnek  szemünk  elé  ezek  az  alakok.  A  lefokozott  vilá- 
gításban a  megfestés  kissé  simább,  ha  ezt  a  pszichológia 
nyelvén  akarnók  jellemezni,  azt  mondhatnók  :  a  Hunyadi- 
ban több  a  dac,  a  Zrínyiben  több  a  bánat.  Itt  is,  ott  is  egé- 
szen Madarász  lelke  szól  hozzánk,  alakjai  őt  magát  adják, 
a  hangulat  az  ő  hangulata. 

Újra  hangsúlyozni  szeretnők,  hogy  a  kompozíciók  for- 
mai kötetlensége  kirí  a  becs — pest-budai  képek  akadémikus 
kötöttségéből  :  festőiek,  tehát  inkább  a  képzeletet,  mint  az 
észt  foglalkoztatják.  Ez  a  mesternek  egyik  alapsajátsága, 
amely  olykor  esetleg  túlságba  viszi  (Petőfi),  legtöbbször 
Lyka    Károly:    Madarász  Viktor  élete  és  művei.  2 


18 

azonban  oly  frisseséget  juttat  képeire,  amelyet  egykorú  ha- 
zai pályatársainál  hiába  keresünk.  Ez  a  frisseség  kiárad  leg- 
szerencsésebb arcképeire,  arcképtanulmányaira  is,  amelyek 
közül  főkép  három  válik  ki,  egy  Zrínyihez  még  Parisban 
készült  tanulmányfej  (1858),  a  még  szintén  Parisban  festett 
rhierry  (1864),  végül  első  felesége  arcképe  (1871).  Az  elsőn 
a  nagyerélyü  és  nagyon  egyszerű  festés,  csaknem  monu- 
mentális szélesség,  a  másodikon  az  ez  időben  szokatlan 
meglepő  jellemzés  s  a  szin  frissesége,  az  utolsón  a  ritka 
lelkes  tekintet  köti  le  érdeklődésünket.  Ezekben  is  párat- 
lanul áll  akkori  magyar  kortársai  közt. 

Még  párisi  keltű  az  a  képe,  amely  Teleki  Blankának  és 
Leövey  Klárának  kufsteini  fogságát  mutatja,  továbbá  a  Dó- 
zsa népe,  oly  témák,  amelyek  egészen  beleillenek  a  „lázadó"- 
ciklusba,  végül  a  Dobozi.  Az  eddig  felsorolt  képek  legtöbbje 
s  a  még  később  megfestettek  egy  része  is  nem  csupán  a  bá- 
natos vagy  tragikus  tárgy  révén  tart  egymással  rokonságot, 
hanem  azzal  is,  hogy  e  kompoziciókat  többnyire  a  börtön 
sötétje,  az  éj  kisérteties  holdfénye,  a  lenyugvó  nap  fanyarul 
vigasztalan  tónusai  ülik  meg  :  a  Dobozin  alkonyat,  a  Bujdosó 
álmán  éj,  Dózsa  népén  éj,  holdvilággal,  a  Petőfin  alkony,  a 
Zrinjd  Péter  fogságán  komor  sötétség,  a  Csikósokon  éj,  a 
kései  Pásztortüzön  az  est  hangulata  terül  el.  S  ez  az  est,  ez 
az  alkony  nem  a  korabeli  édeskés,  rózsás  alkony,  hanem  he- 
ves, kemény,  rőt  fények  szaggatják  meg  az  eget,  vagy  fullad- 
tan borul  a  homály  a  szcénára.  A  világítás  mindig  erősen 
hangsülyzott,  illúziót  keltő,  a  képzeletet  foglalkoztató. 

A  stilust,  amelyet  magának  Madarász  Parisban  épiteni 
kezdett,  nem  az  jellemzi,  mintha  a  képalakitás  problémáira 
vetette  volna  a  fő-sulyt,  mintha  a  festészet  számára  uj  ol- 
dalról kiváiita  volna  a  nagy  világot  felfedezni.  Valóban,  a 
Szinyeiek  véréből  nem  volt  benne  semmi  sem.  Egy  Courbet 
törekvései  egészen  idegenek  lehettek  számára.  A  saját  lelkén 

könnyített  festésével,  benne  inkább  az  köt  le,  hogy  miké- 
pen  ragadta  meg  a  képet,  semmint  az,  hogy  minő  festői  nyel- 
ven szólal  meg.  Nem  ujitó  az  art  pour  Fart  értelmében,  ha- 
nem saját  magát  kifejező,  szüntelenül  saját  érzés  világának 
mását  adó  festő.  * 

Madarász  1870-ben  ismerőseinek  biztatására  s  talán 
számolva  a  kitörő  háborúval,  otthagyta  Parist  és  Pestre  köl- 
tözött. 

Ezzel  pályafutásának  fontos  fordulójához  érkezett.  Be- 
zárul egy  korszak,  amely  friss  tanulmányokkal,  hirtelen  si- 
kerekkel volt  teljes.  Megkapta  az  aranyérmet,  ami  messze- 
földre  szóló  eset  volt  akkor.  Eugénia  megvásárolta  egy  fe- 
szület-képét. Szabadon  s  akadálytalanul  élhetett  hangulatai- 
nak :  elmerülhetett  Rákóczi  eredeti  napiójának  olvasásába, 
festhette  a  neki  drága  magyar  szabadsághősöket  s  tehette 
ezt  egy  ragyogó  kultúra  közepette,  a  kor  vezető  elméinek 
társaságában.  Ebből  a  körből,  ilyen  emlékekkel  megtelve  ke- 
rült haza. 


VI. 

Pest  ebben  az  időben  készült  Budapestté  átalakulni. 
Az  egykori  német  nyárspolgár-városból  életkedvtől  duz- 
zadó, vállalkozó  szellemű  főváros  lett.  Pest  tul  volt  a  ki- 
egyezésen, tul  a  Bach-korszakon  :  senki  sem  gondolt  itt  a 
közelmúltra,  mindenki  a  jelen  örömeinek,  a  közel  jövő  ter- 
veinek élt.  Éppen  Pesten  felejtették  el  az  emberek  a  leg- 
gyorsabban azt  a  temérdek  keservet  és  gyászt,  amely  ott 
még  pár  évvel  előbb  úr  volt  s  amelynek  érzete,  hangulata 
Madarász  múzsájául  szegődött,  mig  Parisban  lakott.  Ezt  a 
hangulatot  már  nem  találta  meg  a  kamasz-kedvü  Pesten, 
legfeljebb  egy  pár  elvonult  öreg  kuruc  lelkében,  akikre 
azonban  mint  elmaradt  emberekre  tekintett  a  fürge  éltü 
közvélemény.  A  pesti  emberek  ezt  az  érzést  átutalták  a  tör- 
ténetíróknak ;  ami  Madarásznak  Parisban  élő  szenzáció 
volt,  azt  itt  muzeális  ereklyévé  semlegesítették.  Valóban, 
Pesten  más  volt  a  hangulat,  mint  a  grosboisi  kolostorban, 
mint  a  bécsújhelyi,  kufsteini  börtönben. 

Madarász  visszaemlékezhetett  arra,  hogy  ugyanezen  vá- 
rosban, a  már  ódonnak  ható  Diana-fürdőben  kiállította 
1856-ban  a  Bujdosó  álmá-t  s  hogy  akkor  személyesen  kellett 
a  félelmes  Prottmannál  kijárnia  a  placet-et.  Ez  az  emlék 
most  anachronizmussá  vált,  szinte  lehetetlenné  avult.  Ezzel 
azonban  sok  más  egyébb  is  elavult,  elváltozott.  Alig  nyolc 
éve,  hogy  ugyanitt  kiállította  a  Kuruc  és  labanc-ot  s  az  em- 
berek akkor  megértették,  ha  nem  is  a  festését,  legalább  a 
célzatát.  Mindez  félig-meddig  közömbössé  vált.  Kurucokkal, 
bujdosókkal,  rebellisekkel  telivér  pesti  ember  nem  sokat  tö- 

rődött,  a  téma  nem  gyújtott.  Semmi  sem  jellemzőbb,  mint- 
hogy az  első  feladat,  amelyet  a  magyar  királyi  kormány  a 
Parisból  visszatért  művésznek  juttatott,  Bethlen  Gábor  volt, 
tudósai  körében.  A  kormány  1872-ben  bizta  meg  öt  e  pálya- 
nyertes vázlatának  megfestésével,  3000  frt  tiszteletdíj  mel- 
lett. Meg  kellett  tehát  festenie  a  jó  uralkodót,  a  kitűnő  feje- 
delmet, neki,  aki  eddig  összeesküvőket,  forradalmárokat,  lá- 
zadókat festett  szive  teljes  részvétével.  A  szabadság  drámái 
helyett  csöndes  tudósok  sánta  conversazione-jét,  hóhér,  pal- 
los, bitófa,  börtön  helyett  fejedelem-dicsőitő  tableaut.  Ezt 
a  képet  a  Kuruc  és  labanc-tói  éppen  egy  évtized  választotta 
el.  Madarászra  nézve  egy  egész  világ. 

Hét  évre  rá  egy  másik  ily  csöndeshangu  história  szüle- 
tett meg  az  uj  környezet  sugallatára  :  a  Zápolya  Izabella.  A 
kép  csaknem  idill  számba  megy  párisi  alkotásai  mellett.  De 
legalább  alkalmat  adott  arra,  hogy  pártjára  álljon  a  török- 
nek, akit  az  egykori  honvéd  kívánatosabb  gazdának  minősí- 
tett az  osztráknál. 

Ezek  a  müvei  (s  még  néhány  ez  évtizedből  való  képe) 
nem  egyenrangúak  a  párisiakkal.  Látnivaló,  hogy  szerzőjük 
nincs  egészen  az  elemében.  Más  az  életrendje.,  más  a  környe- 
zete, más  a  közhangulat  :  az  idő  is  nagyon  változott.  Közben 
pedig  oly  dolgok  is  történtek  vele,  amelyek  éppen  nem  nö- 
velhették benne  a  művészi  alkotás  energiáját. 


VII. 

Pestre  jövet  Madarász  még  műtermet  sem  talált.  Kis 
ideig  a  Tudományos  Akadémiának  egy  kölcsönkapott  ter- 
mében zsellérkedett.  Hogy  legyen  hol  dolgoznia,  mütermes 
villát  épitett  magának  a  városon  kivül,  a  Városligeti  Fasor- 
ban :  az  első  pesti  igazi  festö-mütermet.  Ily  vesződségek  kö- 
zepette hirtelen  csapás  érte  :  1873-ban  meghalt  az  atyja,  a 
pécs — csetneki  gyárak  lelke.  Az  örökség,  amely  a  festőre 
szállott,  nem  volt  jelentéktelen,  de  nem  volt  jelentéktelen 
annak  adminisztrálása  sem.  Bánya,  gyár,  ércáru-üzlet,  — 
kire  bizza  ? 

Mig  e  problémákkal  vesződött  —  amilyeneket  Parisban 
nem  ismert  —  nagy  csalódások  érték.  1873-ban  lejárt  a  ma- 
gyar kormány  történelmi  festmény-pályázata.  Madarász 
ezen  résztvett  egy  vázlattal,  amelynek  tárgya  talán  még  pá- 
risi napjainak  egyikén  juthatott  eszébe  :  Hunyadi  Mátyást 
festette  meg  a  prágai  fogságban.  Most  tehát  újra  oly  tárgy- 
hoz nyúlt,  amely  hűtlen  királyról,  börtönről,  elnyomásról 
szól.  A  pályamüvet  hidegen  fogadták.  A  művészeti  kritika 
korlátlan  ura  akkor  Keleti  Gusztáv  volt  s  Keleti  e  müvet 
„gyarló  kisérlet"-nek  minősítette,  amelynek  láttára  „keserű 
humort  érzett".  Egy  évvel  rá  ugyanez  a  kritikus  a  legfanya- 
rabbul  ir  ugyancsak  Madarásznak  Eötvös-arcképéről.  Ma- 
darászt meglephette  ez  az  állásfoglalás,  ilyesmi  Parisban 
nem  történt  vele.  Újra  eszébe  juthatott  a  párisi  szellemi 
arisztokráciának  az  a  fényes  köre,  amely  Gauthier  csütörtöki 
fogadó-napjain  egészen  másként  minősítette  művészetét.  Pá- 
lyatársai sem  törődtek  vele  sokat.  A  közönség  sem.  Körül- 
belül elszigeteltnek,  sőt  fölöslegesnek  érezhette  magát. 

1886-ban,  1896-ban  még  kiállított  a  Műcsarnokban,  de 
nem  uj,  hanem  régi  képeket  :  a  Zrínyi  és  Frangepánt,  az 
Izabellát.  Ecsetje  pihent.  Lassan  átvedlett  ércáru-kereske- 
dövé.  Most  már  jobban  beleilleszkedhetett  volna  az  uj  Bu- 
dapestbe, ha  —  kereskedőnek  született  volna.  Ehhez  azon- 
ban nem  volt  tehetsége.  Elúszott  a  gyár,  az  üzlet,  a  vagyon, 
elúszott  húsz  év.  S  az  élet,  a  megélhetés  volt  az,  ami 
nagykésőn,  hajlott  öregkorában  újra  visszahajtotta  az 
ecsethez. 

Madarász  esete,  mutatis  mutandis,  körülbelül  Szinyei- 
Merse  Pál  esete.  Kortársainak  egyike-másika  utóbb  engesz- 
telő magyarázatát  kereste  e  szomorú  művész-sorsnak.  S 
egyikük-másikuk  abban  vélte  hatástalanságának  igazi  okát 
megtalálni,  hogy  Madarász  a  francia  iskolát  képviselte,  ho- 
lott közönségünk  és  kritikánk  akkor  teljesen  német  iskolá- 
zottságu  volt.  Ez  a  kényelmesnek  látszó  közvetítő  magyará- 
zat azonban,  jól  megfontolva,  súlyos  vádat  jelent  az  akkori 
pesti  közízlés  ellen.  Mert  hisz  a  művészeti  értékelésnek  nem 
lehet  kulcsa  az  ehhez  vagy  ahhoz  az  iskolához  való  tartozás. 
Mi  inkább  azt  hisszük,  hogy  Budapesten  nem  értették  meg 
Madarász  művészi  intencióit.  Ezzel  nem  tompítottuk  ugyan 
a  vád  élét,  de  talán  közelebb  jutottunk  az  igazsághoz.  A 
kérdés  nemcsak  azért  foglalkoztat  minket,  mert  fájdalmas 
dolog  egy  művész-tehetség  elvetélését  látni,  hanem  azért  is, 
mert  e  veszteség  révén  a  sors  jelentékeny  értéktől  fosztotta 
meg  képírásunkat.  Madarász  valóban  más  volt,  mint  egy- 
korú magyar  pályatársai,  a  sorból  való  kiállása  tehát  űrt  je- 
lent művészetűnkben.  Kötetlen  festőisége  nemcsak  meggaz- 
dagítja képírásunk  kincstárát  oly  elemmel,  amely  abból 
akkor  még  hiányzott,  hanem  rokon-tehetségekre  sarkalló 
hatást  is  gyakorolhatott  volna.  Miután  pályája  első  harma- 
dában elszigetelve,  távol  tőlünk  működött,  a  második  har- 
madában pedig  pihent  az  ecsetje  :  ily  hatást  nem  gyakorol- 

hatott  senkire  s  ennélfogva  egészen  kiesik  képirásunk  fejlő- 
déstörténetéből, amit   értékveszteségnek  tartunk. 

Hátra  van  pályájának  harmadik  harmada,  a  zimankós 
ősz  ideje,  amelyet  szegényen,  újra  zsellérkedve,  újra  ecsettel 
a  kezében  élt  át.  Lelke  fiatalos  még,  de  a  kéz  elöregedett. 
Kései  munkái  nem  is  mérhetők  össze  igazságosan  a  párisi 
képekkel.  Néha,  itt-ott  még  felfülelünk  egy  régi  dal  vissz- 
hangjára, de  a  visszhang  nem  érces  többé.  A  messzi  múltra 
gondolunk  a  Koldus  sirja  láttára.  Ez  a  szelid  elégia  talán 
legszebb  adománya  a  festő-aggastyánnak. 

Magyarország  számos  arany-medáliáiból  csak  nagyké- 
sőn, a  millenáris  aranyeső  alkalmával,  1896-ban  jutott  az  ő 
számára  egy,  annál  több  szép  szónoklattal  üdvözölték 
1910-ben,  nyolcvanadik  születésnapján.  Hét  évre  rá,  1917 
január  10-én  csöndesen  meghalt  Budapesten. 

